IMISLab/GreekWikipedia huggingface dataset:
Αγριόγιδο των Βραχωδών Ορέων

Η ορεινή κατσίκα (Oreamnos americanus), επίσης γνωστή ως κατσίκα των Βραχωδών Ορέων, είναι θηλαστικό ενδημικό στη Βόρεια Αμερική. Είναι υποαλπικό και αλπικό είδος, ενώ έχει και ικανότητες ανάβασης καθώς συχνά εντοπίζεται να στέκεται πάνω σε βράχους και πάγους. Παρά την καθομιλουμένη ονομασία, δεν είναι μέλος του γένους Κάπρα, το γένος που περιλαμβάνει όλες τις άλλες κατσίκες, όπως το αγριοκάτσικο (Capra aegagrus) από το οποίο κατάγεται η εξημερωμένη κατσίκα.

 Οι ορεινές κατσίκες είναι φυτοφάγα ζώα και περνούν το μεγαλύτερο μέρος του χρόνου τους βοσκώντας. Οι ορεινές κατσίκες τρώνε χόρτα, βότανα, φτέρες, βρύα, λειχήνες, κλαδιά και φύλλα από θάμνους, καθώς και φύλλα από κωνοφόρα αν μεγαλώνουν σε μεγάλο υψόμετρο. Στην αιχμαλωσία, η ορεινή κατσίκα μπορεί να τρώει επίσης σιτηρά, μηδικά, φρούτα, λαχανικά και χόρτα. Αν και οι σύγχρονες ορεινές κατσίκες δεν έχουν εξημερωθεί και εμπορευματοποιηθεί για το μαλλί τους, οι προκολομβιανοί αυτόχθονοι λαοί της Βορειοδυτικής ακτής του Ειρηνικού το έκαναν. A. W. F. Banfield (1974). The Mammals of Canada. University of Toronto Press. (ISBN 0-8020-2137-9) M. Festa-Bianchet and S.D. Côté (2008). "Mountain Goats: Ecology, Behaviour and Conservation of an Alpine Ungulate". Island Press. (ISBN 978-1-59726-170-8). 265 p. Loyal J. Johnson (1994) Alaska Department of Fish & Game US Forest Service – Oreamnos americanus
Αριστοτέλης Καλέντζης

Ο Αριστοτέλης Ηρ. Καλέντζης (γενν. 8 Αυγούστου 1952) είναι Έλληνας εθνικοσοσιαλιστής ακτιβιστής, διανοούμενος και συγγραφέας. Είναι μια από τις εμβληματικές φυσιογνωμίες του ελληνικού νεοναζισμού της Μεταπολίτευσης. O ίδιος, αυτοπροσδιορίζεται ως «Πλατωνικός», θεωρώντας ωστόσο ότι οι χαρακτηρισμοί του «ναζιστή» ή του «φασίστα» που του αποδίδουν οι αντίπαλοί του δεν τον ενοχλούν, αλλά -αντίθετα- τον τιμούν.

 Ο Καλέντζης δραστηριοποιήθηκε στα νεανικά του χρόνια στο χώρο της ελληνικής ακροδεξιάς, εντασσόμενος στο Κόμμα της 4ης Αυγούστου του Κωνσταντίνου Πλεύρη. Εκείνη την εποχή συνέδραμε και τους Ιταλούς νεοφασίστες της οργάνωσης Ordine Nuovo (Νέα Τάξη).Στις 24 Φεβρουαρίου 1977 ο Καλέντζης συνελήφθη μαζί με ομοϊδεάτες του «βομβιστές» για κατοχή εκρηκτικών και όπλων, σε διαμέρισμα (γιάφκα) στα Κάτω Πατήσια. Σε αντίποινα, άλλοι σύντροφοι των συλληφθέντων απάντησαν με μπαράζ βομβιστικών ενεργειών με στόχο αριστερές οργανώσεις και έντυπα στην περιοχή της Αθήνας. Στη δίκη που επακολούθησε, ο Καλέντζης καταδικάστηκε σε 12 χρόνια φυλακή τον Οκτώβριο του ίδιου έτους, τα οποία και εξέτισε. Στην ίδια δίκη ήταν συγκατηγορούμενος και ο Κ. Πλεύρης για ηθική αυτουργία, αλλά απαλλάχτηκε. Ο Καλέντζης αργότερα, έγκλειστος στις φυλακές της Αλικαρνασσού αρχικά και κατόπιν της Κέρκυρας και αυτοχαρακτηριζόμενος ως «πολιτικός κρατούμενος», κατηγόρησε ανοικτά και δημόσια τον Πλεύρη ως χαφιέ και αργυρώνυτο της ΚΥΠ, μέσα από το βιβλίο του Δημοκρατία 80. Κάτεργο (1980) και τη μπροσούρα Η μαύρη βίβλος του Κώστα Πλεύρη. Ο Καλέντζης ουσιαστικά ισχυρίστηκε ότι ο Πλεύρης του την είχε στημένη και τον «πούλησε» στις αστυνομικές αρχές του καραμανλικού κράτους, όπως έκανε και με άλλους «εθνικιστές». Ο Καλέντζης μετά την αποφυλάκισή του δεν αναμείχθηκε ιδιαίτερα ενεργά στις πολιτικές διεργασίες του νεοναζιστικού χώρου της Ελλάδας, κρατώντας απόσταση έναντι των πραγμάτων, με παρεμβάσεις ιδεολογικού κυρίως χαρακτήρα. Φιλοξενήθηκε συχνά «σε διάφορα μοδάτα περιοδικά της εποχής, φωτογραφιζόμενος με τα χαρακτηριστικά μαύρα γυαλιά και συνοδευόμενος από ένα … ροτβάιλερ. Αρθρογραφούσε σε εφημερίδες, όπως Ελεύθερη Ωρα και Νέοι Ανθρωποι». Ασχολήθηκε με τις αντίκες και τα συναφή αντικείμενα.Κατά καιρούς έχει κάνει δηλώσεις που προκάλεσαν ενδιαφέρον, όπως μιλώντας απαξιωτικά για τη Χρυσή Αυγή και την πολιτική παρουσία του παλιού του συντρόφου Νίκου Μιχαλολιάκου, ή εκφραζόμενος επαινετικά για φυσιογνωμίες του αναρχικού χώρου, όπως ο Χριστόφορος Μαρίνος και ο Νίκος Ρωμανός, ως ατόμων που χτύπησαν δυναμικά το κατεστημένο των κρατικών μηχανισμών της Ελλάδας. Επίσης ο Καλέντζης, πολυγραφότατος, ασχολήθηκε και με την ποίηση και τον έμμετρο λόγο. Η λογοτεχνική γραφή του χαρακτηρίζεται από την «επιτηδευμένη καλλιέπεια, [τ]η σκόπιμη κατάχρηση αρχαϊσμών και λόγιων λέξεων, με πλήρη όμως υποταγή στους γραμματικούς κανόνες της δημοτικής».Τα τελευταία χρόνια ο Καλέντζης ασχολείται με την έφιππη τοξοβολία, την οποία εισήγαγε στην Ελλάδα. Ελληνική Έφιππη Τοξοβολία
Παρασυμπαθητικό νευρικό σύστημα

Το παρασυμπαθητικό νευρικό σύστημα είναι τμήμα του αυτόνομου νευρικού συστήματος ή φυτικού νευρικού συστήματος. Το σύστημα αυτό διανέμεται σε διάφορα όργανα και ρυθμίζει τις λειτουργίες του. Το συμπαθητικό νευρικό σύστημα και το παρασυμπαθητικό νευρικό σύστημα μέσω της δράσης τους καθορίζουν όλες τις ενέργειες του φυτικού νευρικού συστήματος.

 Η διέγερση του παρασυμπαθητικού νευρικού συστήματος επιτελείται όταν ο οργανισμός θέλει να αποκαταστήσει ή να διατηρήσει τις εφεδρείες του. Η δράση του έχει να κάνει κυρίως με τα σπλάχνα. Σε κάθε όργανο έχει ξεχωριστή δράση. Στον οφθαλμό συστέλλει την κόρη, με αποτέλεσμα να μειώνεται το μέγεθός της (μύση), ταυτόχρονα προκαλεί αύξηση των δακρύων κατά την επίδραση του στους αντίστοιχους αδένες. Στην τραχεία και τους βρόγχους προκαλεί σύσπαση και αύξηση των εκκρίσεων. Στην ουροδόχο κύστη προκαλεί επίσης σύσπαση. Στο γεννητικό σύστημα του άνδρα προκαλεί στύση. Στους σιελογόνους αδένες προκαλεί άφθονη έκκριση. Στην καρδιά προκαλεί βραδυκαρδία. Στο γαστρεντερικό σύστημα προκαλεί αύξηση της κινητικότητας. Τέλος, στα αγγεία προκαλεί διαστολή. Έχει μακριές προγαγγλιακές ίνες, καθώς τα γάγγλια του συστήματος είναι μακριά από τον νωτιαίο μυελό. Οι νευρικές ίνες του δεν ακολουθούν αυτόνομη πορεία. Αντίθετα, κινούνται μαζί με νευρικές ίνες του ζωικού νευρικού συστήματος όπως οι εγκεφαλική συζυγίες καθώς και ίνες του συμπαθητικού νευρικού συστήματος. Είναι πιο περιορισμένο από το συμπαθητικό νευρικό σύστημα, καθώς διανέμεται κυρίως στα σπλάχνα στην καρδιά και στα αγγεία. Οι προγαγγλιακές του ίνες χαρακτηρίζονται ως χολινεργικές, καθώς μεταβιβάζουν τα μηνύματα τους στις μεταγαγγλιακές ίνες μέσω του νευροδιαβιβαστή ακετυλοχολίνηΟι Μεταγαγγλιακές ίνες χαρακτηρίζονται επίσης ως χολινεργικές, καθώς και αυτές σε αντίθεση με το συμπαθητικό νευρικό σύστημα, μεταβιβάζουν τα μηνύματα τους στα όργανα-στόχους με τον νευροδιαβιβαστή ακετυλοχολίνη. Richard D. Howland, Mary J.Mycek, Φαρμακολογία, 3η έκδοση Κεφάλαιο 3 σελ.41 Αλέξανδρος Ε. Άγιος, Περιγραφική & εφαρμοσμένη ΑΝΑΤΟΜΙΚΗ Α. Γενική ανατομική, κεφάλαιο Β.3.2 σελ. 140-143
Γραπτή γλώσσα

Η γραπτή γλώσσα είναι η αναπαράσταση μιας ομιλούμενης ή νοηματικής γλώσσας με τη βοήθεια ενός συστήματος γραφής. Η γραπτή γλώσσα είναι μια εφεύρεση η οποία πρέπει να διδάσκεται στα παιδιά, τα οποία θα μάθουν να μιλούν την προφορική ή τη νοηματική γλώσσα από την έκθεση τους σε άλλους ομιλητές της γλώσσας, ακόμη και ας μην την μάθουν από επίσημο φορέα. Μια γραπτή γλώσσα υπάρχει μόνο ως συμπλήρωμα μιας συγκεκριμένης ομιλούμενης γλώσσας και καμία φυσική γλώσσα δεν υπάρχει μόνο σε γραπτή μορφή.

 Οι γραπτές γλώσσες αλλάζουν πιο αργά από τις αντίστοιχες ομιλούμενες γλώσσες. Όταν τουλάχιστον μια μορφή μιας γλώσσας αποκλίνει έντονα από την ομιλούμενη γλώσσα, η προκύπτουσα κατάσταση ονομάζεται διγλωσσία. Ωστόσο, θεωρείται ακόμη μια γλώσσα ανάμεσα στη λογοτεχνική γλώσσα και άλλες μορφές, ειδικά εάν το σύστημα γραφής αντανακλά τη προφορά. Οι εγγενείς αναγνώστες και συγγραφείς της αγγλικής γλώσσας συχνά δεν γνωρίζουν ότι οι περιπλοκότητες της αγγλικής γλώσσας κάνουν τα γραπτά αγγλικά μια κάπως τεχνητή κατασκευή. Η παραδοσιακή ορθογραφία της αγγλικής γλώσσας, τουλάχιστον για κληρονομικές λέξεις, διατηρεί μια ύστερη μεσαιωνική αγγλική φωνολογία που δεν χρησιμοποιείται πια σε προφορική μορφή. Η τεχνητή διατήρηση αυτής της μορφής της γλώσσας, γραπτώς, θα μπορούσε να κάνει πολλά από αυτά τα κείμενα που είναι γραπτά σήμερα κατανοητά στον Τζόφρι Σώσερ (1343-1400) και οποιοδήποτε σύγχρονου ακόμη και αν η ομιλία του μεσαιωνικού συγγραφέα δεν είναι πλέον κατανοητή.
Γιούαρτ Μπράουν

Ο Γιούαρτ Μπράουν (Ewart F. Brown, Jr., 1946-) είναι ο 11ος πρωθυπουργός των Βερμούδων από τις 30 Οκτωβρίου του 2006 ως τις 28 Οκτωβρίου 2010.

 Γεννήθηκε το 1946 και είναι γιατρός. Από το 2006 ως το 2010 ήταν αρχηγός του Προοδευτικού Εργατικού Κόμματος (PLP) καθώς επίσης υπουργός Τουρισμού και Μεταφορών. Είναι παντρεμένος με τη Γουάντα Χέντον Μπράουν και έχει 4 γιους από προηγούμενο γάμο. Ο Μπράουν εξελέγη πρόεδρος του κυβερνώντος PLP κερδίζοντας, με 107 ψήφους επί 76, τον προκάτοχό του στην πρωθυπουργία, Άλεξ Σκοτ. Το εν λόγω κόμμα αναδείχθηκε νικητής στις βουλευτικές εκλογές του 2003. Το PLP είναι υπέρ της ανεξαρτησίας των Βερμούδων από το Ηνωμένο Βασίλειο. Ως πρωθυπουργός, ο Μπράουν αρνήθηκε να τροποποιήσει τους νόμους της χώρας υπέρ των ομοφυλοφίλων και έλαβε μέτρα για τη μείωση του κυκλοφοριακού στη χώρα του, με την απαγόρευση κυκλοφορίας πολλών αυτοκινήτων. Στις 7 Οκτωβρίου του 2008 διατάχθηκε η άμεση απελευθέρωση 17 Ουιγούρων, που ήταν φυλακισμένοι στο στρατόπεδο συγκέντρωσης του Γκουαντανάμο. Οι ΗΠΑ προηγουμένως είχαν αποφασίσει ότι οι Ουιγούροι δεν ήσαν ποτέ τρομοκράτες και σταμάτησαν να τους θεωρούν "μαχητές του εχθρού". Οι ΗΠΑ συνέχισαν να τους κρατούν στο Γκουαντανάμο, επειδή θεώρησαν ότι η ζωή των Ουιγούρων κινδύνευε αν εκείνοι επέστρεφαν στην Κίνα. Μέλη του Κογκρέσου άσκησαν έντονη πίεση ώστε να μην απελαθούν οι Ουιγούροι στις ΗΠΑ αλλά σε άλλη χώρα. Εν τέλει, το Παλάου ανακοίνωσε ότι θα δεχτεί προσωρινά τους εναπομείναντες Ουιγούρους στο έδαφός του.Την επόμενη ημέρα, ο πρωθυπουργός των Βερμούδων ανακοίνωσε τη μυστική συμφωνία με τις ΗΠΑ να δεχτούν οι Βερμούδες 4 από τους Ουιγούρους, οι οποίοι αφίχθησαν στο νησί αργά το βράδυ , για ανθρωπιστικούς λόγους. Υποσχέθηκε επίσης να γίνουν οι ίδιοι πολίτες των Βερμούδων. Η συμφωνία προκάλεσε την μήνιν της βρετανικής κυβέρνησης, η οποία δεν είχε ενημερωθεί για τη συμφωνία. Η κυβέρνηση του Ηνωμένου Βασίλειου τόνισε ότι η ίδια είχε τη δικαιοδοσία επί της αποδοχής των Ουιγούρων, εξαιτίας του γεγονότος ότι οι συμφωνίες μεταξύ των Βερμούδων και των ξένων κρατών τελούν αυστηρά υπό βρετανικό έλεγχο.Η απόφαση επίσης κρατήθηκε μυστική από την κυβέρνηση του Μπράουν, τον Κυβερνήτη και την Αστυνομία των Βερμούδων.Η Αντιπολίτευση κατέθεσε πρόταση μομφής εναντίον της κυβέρνησης, κατηγορώντας τον πρωθυπουργό για παραβίαση του Συντάγματος. Στις 20 Ιουνίου του 2009 η πρόταση καταψηφίστηκε με 11 υπέρ και 24 κατά. Ο Μπράουν παραιτήθηκε στις 28 Οκτωβρίου 2010 και την επόμενη ημέρα ορκίστηκε στη θέση του η ηγέτιδα του Προοδευτικού Εργατικού Κόμματος Πόλα Κοξ. Επίσημο βιογραφικό
Λυσός

Η Λυσός είναι κοινότητα της επαρχίας Πάφου στην Κύπρο. Παλιά ήταν το κεφαλοχώρι της περιοχής της περιοχής της με Αστυνομικό Σταθμό και περιφερειακό Σχολείο, και μεχρί σήμερα Δασικό Σταθμό. Μεγάλο τμήμα της είναι μέσα στο Δάσος Πάφου

 Ο πίνακας που ακολουθεί παρουσιάζει τον πληθυσμό του χωριού όπως καταγράφηκε στις απογραφές πληθυσμού που έγιναν στην Κύπρο. Εντός των κοινοτικών ορίων Λυσού βρίσκεται ο Σταυρός της Ψώκας. Επισκέψιμες τοποθεσίες στον χώρο αποτελούν το Εκκλησάκι του Τιμίου Σταυρού και ο Περιφραγμένος Χώρος Άγριας Ζωής. Η περιοχή διαθέτει Ξενώνα, Καφετέρια και Εστιατόρειο. Υπάρχει επίσης και Κατασκηνωτικός Χώρος. Ο ταξιδιώτης μπορεί να επισκεφθεί Μονοπάτια της Φύσης καθώς και Ποδηλατικές Διαδρομές, όπως η διαδρομή από τον Σταυρό της Ψώκας έως το Σελλάδι της Μοσφιλιάς. Υπάρχουν επίσης διαδρομές για πεζοπορία, με αφετηρία τον Δασικό Σταθμό του Σταυρού της Ψώκας και τέρμα το χωριό Λυσός, ή περιοχές εκτός των κοινοτικών ορίων της Λυσού όπως η Μονή της Παναγίας του Κύκκου.
Πούλιθρα Αρκαδίας

Τα Πούλιθρα είναι παραθαλάσσιο χωριό του νομού Αρκαδίας. Υπάγονται στον δήμο Νότιας Κυνουρίας και αποτελούν δική τους κοινότητα. Έχουν ανακυρηχτεί παραδοσιακός οικισμός. Τα Πούλιθρα βρίσκονται σε κοντινή απόσταση απο την έδρα του δήμου, το Λεωνίδιο και τα Πελετά. Το 2011 είχαν 414 μόνιμους κατοίκους.

 Ο οικισμός έχει διατηρήσει το παραδοσιακό του χρώμα. Ο κεντρικός του ναός είναι η Γέννηση του Χριστού. Σύμφωνα με τον αρχαιολόγο καθηγητή Κωνσταντίνο Ρωμαίο, στα Πούλιθρα βρίσκεται η αρχαία πόλη Πολίχνη, την οποία αναφέρει ο ιστορικός Πολύβιος. Η ακρόπολη της αρχαίας πόλης βρίσκεται στο λόφο που είναι δίπλα από το λιμάνι του χωριού. Σήμερα, στον υδροβιότοπο της περιοχής υπάρχουν ίχνη του αρχαίου λιμανιού (δέστρες). Επίσης, στο λόφο (βίγλα) υπάρχει αρχαίο κάστρο και βυζαντινά τείχη. Είναι τόπος καταγωγής της δημοσιογράφου Αλεξάνδρας Δουβαρά και του οικονομολόγου Γκίκα Χαρδούβελη. Πούλιθρα Αρκαδίας Αρκαδική Ριβιέρα Η Πολίχνη - Πολιτιστικός και Εξωραϊστικός Σύλλογος Απανταχού Πουλιθριωτών
Αρχαιολογικό Μουσείο του Χατάι

Το Αρχαιολογικό Μουσείο του Χατάι (τουρκικά: Hatay Arkeoloji Müzesi) είναι αρχαιολογικό μουσείο της Αντάκια της Τουρκίας. Είναι γνωστό για την εκτενή συλλογή ψηφιδωτών της Ρωμαϊκής και Βυζαντινής Εποχής. Το μουσείο βρίσκεται στην Αντάκια, την κύρια πόλη του Χατάι. Η κατασκευή του μουσείου ξεκίνησε το 1934 μετά από σύσταση του Γάλλου αρχαιολόγου και επιθεωρητή αρχαιοτήτων Κλοντ Μ. Προστ. Ολοκληρώθηκε το 1938 και τέθηκε υπό τουρκικό έλεγχο το 1939 μετά την ένωση του Χατάι με την Τουρκία. Το μουσείο άνοιξε για το κοινό το 1948 και άνοιξε ξανά το 1975 μετά από ανακαίνιση και επέκταση. Με 3.500 τ.μ. ψηφιδωτών, που εκτίθενται σε 10.700 τ.μ. εκθεσιακού χώρου και 32.754 τ.μ. συνολικού εσωτερικού χώρου, το μουσείο θεωρείται το μεγαλύτερο μουσείο ψηφιδωτών στον κόσμο. Το μουσείο υπέστη σοβαρές ζημιές στον σεισμό Τουρκίας-Συρίας το 2023 .

 Το Χατάι διαθέτει μια πλούσια συλλογή ψηφιδωτών, που χρονολογούνται από την ελληνιστική και τη ρωμαϊκή εποχή τον 2ο και 3ο αιώνα. Έχουν βρεθεί στις αρχαίες πόλεις Δάφνη, Σελεύκεια Πιερίας (Σαμαντάγ), Αντιόχεια και Ταρσό. Οι πιο γνωστές μορφές ανάμεσα σε αυτές, που απεικονίζονται στα ψηφιδωτά είναι ο μεθυσμένος Διόνυσος, ο Ορφέας, οι Χορευτές, η Αριάδνη Εγκαταλελειμμένη από το Ντέφνε. Κιονόκρανα, ένας βωμός θυσίας, μία λατρευτική εικόνα, ένα ανάγλυφο, μία τοιχογραφία και αγάλματα, που εκτίθενται στο μουσείο, χρονολογούνται από τους Χετταίους έως τους Ρωμαϊκούς χρόνους. Βρέθηκαν από ανασκαφές σε τύμβους στην πεδιάδα του Αμίκ. Τα έργα στο μουσείο είναι ταξινομημένα ανάλογα με το πού βρέθηκαν. Έχουν διεξαχθεί ανασκαφές σε τύμβους, τελλ και αρχαιολογικούς χώρους όπως το Γκουνεϊντέ, το Ντέχεπ, το Τσαταλχογιούκ, το Ταϊνάτ, το Αλ Μίνα, το Ατζ-ανα, το Ντέφνε-Χαρμπιγιέ και ούτω καθεξής. Η συλλογή περιλαμβάνει επίσης αντικείμενα από την Αντάκια και τις γύρω περιοχές. Η συλλογή του μουσείου περιλαμβάνει επίσης αντικείμενα, που αντικατοπτρίζουν την τέχνη και τον πολιτισμό της περιοχής, από την Παλαιολιθική Εποχή μέχρι σήμερα. Τα αντικείμενα εμφανίζονται σε κόγχες τοίχου. Απέναντι στους άλλους τοίχους του δωματίου υπάρχουν θήκες, που εμφανίζουν μια σπάνια συλλογή νομισμάτων, που τακτοποιούνται χρονολογικά. Ο κήπος του μουσείου περιλαμβάνει σαρκοφάγους της ρωμαϊκής περιόδου, οικοδομικές πέτρες και πιθάρια. Το 1999 η γερμανίδα αρχαιολόγος Γιούττα Μάισνερ έλαβε την άδεια να μελετήσει και να δημοσιοποιήσει ελληνικά και ρωμαϊκά γλυπτά από το Αρχαιολογικό Μουσείο του Χατάι. Στις αρχές του 2012, ένα τμήμα της συλλογής του μουσείου ψηφιοποιήθηκε ως μέρος μιας προσπάθειας αύξησης της επισκεψιμότητας των μουσείων. Η αποκατάσταση, που έλαβε χώρα την περίοδο 2014-2015 έχει ανασταλεί μετά από δυσλειτουργία πολλών μεγάλων έργων και τα τοπικά μέσα ενημέρωσης έχουν δημοσιοποιήσει το θέμα. Ιστότοπος του Αρχαιολογικού Μουσείου Hatay (διαθέσιμες εκδόσεις στην τουρκική και αγγλική γλώσσα), που θα λειτουργεί από το 2023 Όχι ο ίδιος ο ιστότοπος του μουσείου, αλλά αξιοπρεπείς πληροφορίες το 2020 Πάνω από 670 φωτογραφίες εκθεμάτων
Πετιμέζι

Το πετιμέζι είναι ένα παχύρρευστο σιρόπι με σκούρο χρώμα το οποίο παράγεται από το βράσιμο του μούστου. Είναι υποπροϊόν του σταφυλιού και χρησιμοποιείται κυρίως ως γλυκαντική ουσία για την παραγωγή γλυκόξινων πιάτων, για σάλτσες σαλατών, για σιρόπι γλυκών (π.χ. σε παγωτά, γιαούρτια, λουκουμάδες) και σε διάφορα ροφήματα αντί για ζάχαρη. Όπως χαρακτηριστικά λέγεται, πρόκειται για το σταφύλι σε συμπυκνωμένη μορφή, όπου σχεδόν ένα τσαμπί σταφύλι περιέχεται σε μία κουταλιά πετιμέζι. Η λέξη "πετιμέζι" προέρχεται από την τουρκική λέξη pekmez, ενώ κατά το Βυζάντιο ονομαζόταν έψημα.

 Το Πετιμέζι βοηθάει στην καταπολέμηση του πονόλαιμου και έχει αντιβιοτικές ιδιότητες. Είναι πλούσιο σε Βιταμίνη Β6, κάλιο, μαγνήσιο, μαγγάνιο και σίδηρο. Δεν χρειάζεται συντηρητικά, χρωστικές, ζάχαρη και διατηρείται για μεγάλο χρονικό διάστημα εκτός ψυγείου. Την περίοδο της Βυζαντινής Αυτοκρατορίας, χρησιμοποιούσαν το πετιμέζι για την παρασκευή γλυκισμάτων, όπως τα παστέλια, τα καρυδάτα, την κυδωνόπαστα, τα λαλάγγια (τηγανίτες), τα κολλύρια (λουκουμάδες), οι πλακούντες (ζυμάρι με μέλι ή πετιμέζι). Στην Κρήτη ήταν το κύριο γλυκαντικό αντί της ζάχαρης. Στην Μικρά Ασία το χρησιμοποιούσαν για την παρασκευή γλυκών, όπως ο κόκκινος χαλβάς, τα κυδώνια, η κρέμα με φρέσκο γάλα και πετιμέζι. Φαγητό Ελληνική Κουζίνα
Ένωση Σωματείων Καλαθοσφαίρισης Νότιας Αττικής

Η Ε.Σ.ΚΑ.Ν.Α. (ακρωνύμιο της «Ένωσης Σωματείων Καλαθοσφαίρισης Νότιας Αττικής») αποτελεί μια από τις τοπικές ενώσεις καλαθοσφαίρισης στην ελληνική επικράτεια. Βρίσκεται υπό τη δικαιοδοσία της Ελληνικής Ομοσπονδίας Καλαθοσφαίρισης (Ε.Ο.Κ.). Η λειτουργία της Ε.Σ.ΚΑ.Ν.Α. εγκρίθηκε το 1995. Προήλθε από το διαχωρισμό της ήδη υπάρχουσας Ε.Σ.Κ. Αττικής σε δύο ανεξάρτητες ενώσεις. Σήμερα στην δικαιοδοσία της Ένωσης Νότιας Αττικής ανήκουν οι ομάδες του Πειραιά, της Νότιας Αττικής και τα νησιά του Σαρωνικού, Αίγινα και Σαλαμίνα. Η έδρα της Ένωσης βρίσκεται στην Καλλιθέα.

 Η Ένωση διοργανώνει τα παρακάτω Πρωταθλήματα: Α' Κατηγορία Ανδρών Β' Κατηγορία Ανδρών Γ' Κατηγορία Ανδρών(1ος όμιλος) Γ' Κατηγορία Ανδρών(2ος όμιλος) Γυναικών (1ος όμιλος) Γυναικών (2ος όμιλος)Επιπροσθέτως διεξάγονται αγώνες για Κύπελλο Ανδρών και Γυναικών. Σε επίπεδο μικρότερων ηλικιών οργανώνονται Πρωταθλήματα Νεανίδων, Κορασίδων, Παγκορασίδων, Εφήβων, Παίδων, Προπαίδων και Μίνι. Σύμφωνα με τους κανονισμούς της Ομοσπονδίας οι πρωταθλήτριες ομάδες ανδρών και γυναικών προβιβάζονται στους ομίλους Νότου της Γ' Εθνικής Κατηγορίας Ανδρών και Α2 Κατηγορίας Γυναικών αντίστοιχα. Ακολουθούν τα σωματεία που αποτελούν (ή αποτέλεσαν στο παρελθόν) μέλη της Ένωσης Σωματείων Καλαθοσφαίρισης Νότιας Αττικής. Σημειώνεται πως ορισμένοι από αυτούς διαγωνίζονται σήμερα σε εθνικό επίπεδο. Επίσημη ιστοσελίδα Ε.Σ.ΚΑ.Ν.Α. Ελληνική ομοσπονδία καλαθοσφαίρισης Ένωση Σωματείων Καλαθοσφαίρισης Νότιας Αττικής, επίσημος λογαριασμός στο Facebook. Ένωση Σωματείων Καλαθοσφαίρισης Νότιας Αττικής, επίσημος λογαριασμός στο Twitter.
Μπαχτσεσεχίρ Κολέζι ΣΚ

Η Μπαχτσεσεχίρ Κολέζι ΣΚ (τουρκικά:Bahçeşehir Koleji Spor Kulübü), γνωστή και ως Μπαχτσεσεχίρ Μπάσκετμπολ (τουρκικά:Bahçeşehir Basketbol), είναι τουρκικός σύλλογος καλαθοσφαίρισης με έδρα την Κωνσταντινούπολη. Η ομάδα συμμετέχει στο Πρωτάθλημα Τουρκίας (BSL). Η Μπαχτσεσεχίρ έκανε το ντεμπούτο της στο BSL το 2018 και το ντεμπούτο της σε ευρωπαϊκή διοργάνωση το 2019. Το 2022 κατέκτησε τον πρώτο ευρωπαϊκό τίτλο της αυτόν του FIBA Europe Cup.Ο σύλλογος είναι μέρος του Μπαχτσεσεχίρ Κολέζι, ενός ιδιωτικού σχολείου με έδρα την Κωνσταντινούπολη.

 Τη σεζόν 2017-18, η Μπαχτσεσεχίρ έφτασε για πρώτη φορά στους τελικούς της 2η κατηγορίας. Στις 13 Ιουλίου 2018, έλαβε την κενή θέση στην πρώτη κατηγορία, μετά την απόσυρση της Εσκισεχίρ Μπάσκετ. Αυτό σήμαινε την πρώτη εμφάνιση του συλλόγου στην πρώτη κατηγορία. Τη σεζόν 2018-19, τερμάτισε 9η στο πρωτάθλημα. Τη σεζόν 2019-20, η Μπαχτσεσεχίρ συμμετείχε στην κανονική περίοδο του Europe Cup, η οποία ήταν η πρώτη ευρωπαϊκή συμμετοχή για την ομάδα. Τη σεζόν 2020-21, αγωνίστηκε στην ευρωπαϊκή διοργάνωση του Γιούροκαπ. Το 2022, αγωνίστηκε ξανά στο FIBA Europe Cup, κατακτώντας μάλιστα το τρόπαιο αφού νίκησε στους διπλούς τελικούς με συνολικό σκορ 162-143 την Ρέτζιο Εμίλια. 2η κατηγορία Τουρκίας 2η θέση (1): 2017-18FIBA Europe Cup Κυπελλούχος (1): 2021-22 Επίσημος ιστότοπος (στα τουρκικά)
Οικία Τσίντσαρ

Η Οικία Τσίντσαρ (σερβικά κυριλλικά: Цинцарска кућа, σερβικά λατινικά: Cincarska kuća) ευρίσκεται στη Γκρότσκα της Σερβίας, εντός του Δήμου της Γκρότσκα και των εδαφών της Πόλεως του Βελιγραδίου. Ανεγερθείσα κατά την διάρκεια του πρώτου μισού του 19ου αιώνα, είναι καταγεγραμμένη εντός του καταλόγου των πολιτισμικών μνημείων μείζονος σημασίας της Δημοκρατίας της Σερβίας, καθώς και του καταλόγου των πολιτισμικών αγαθών της Πόλεως του Βελιγραδίου.

 Η Οικία Τσίντσαρ, ευρισκόμενη επί του αριθμού 9 της Οδού 17. Όκτομπρα στη Γκρότσκα, ανεγέρθηκε κατά την διάρκεια του πρώτου μισού του 19ου αιώνα για λογαριασμό πλουσίου εμπόρου της εποχής εκείνης. Η οικία διαθέτει τέσσερα δωμάτια, μεταξύ των οποίων το « δωμάτιο με το τζάκι », ενώ διαθέτει, επίσης, πρόστεγο και σαχνισιά. Διαθέτει, επίσης, υπόγεια αποθήκη. Πρόκειται για ξύλινη κατασκευή αποτελούμενη από ξύλα, ενώ οι τοίχοι της είναι παραγεμισμένοι με αχυροπηλό. Η, χωρισμένη σε τέσσερα διαφορετικά τμήματα, στέγη είναι καλυμμένη με κεραμίδια. Πολιτισμικά μνημεία της Πόλεως του Βελιγραδίου Αρχιτεκτονική στο Βελιγράδι
Μουλούντ Χαμρούς

Ο Μουλούντ Χαμρούς (αραβικά: مولود حمروش‎, γεν. 3 Ιανουαρίου 1943, Κωνσταντίνη) ήταν ο αρχηγός της κυβέρνησης της Αλγερίας από τις 5 Σεπτεμβρίου 1989 έως τις 5 Ιουνίου 1991.

 Γεννήθηκε στην Κωνσταντίνη της Αλγερίας. Ήταν ηγετικό μέλος του Εθνικού Απελευθερωτικού Μετώπου. Ωστόσο, αφού υπηρέτησε ως αρχηγός της κυβέρνησης της Αλγερίας, συμμετείχε σε σοβαρές διαμάχες με άλλους ηγέτες του κόμματος, οι οποίοι ανέφερε ότι βρισκόταν πολύ κοντά στον στρατό. Υπήρξε ανεπιτυχώς ανεξάρτητος υποψήφιος στις προεδρικές εκλογές του 1999.Ως πρωθυπουργός στις αρχές του 1991, προσπάθησε να περιορίσει την εξουσία των στρατιωτικών δυνάμεων και των δυνάμεων ασφαλείας και για αυτόν τον λόγο αναγκάστηκε να αποχωρήσει τον Ιούνιο του ιδίου έτους.Μια δεκαετία αφότου η στρατιωτική δικτατορία αρνήθηκε την εκλογική νίκη στο Ισλαμικό Μέτωπο Σωτηρίας, ο Χαμρούς περιέγραψε θετικά τα γεγονότα του 1991 ως μια περίοδο με τις υπερβολές που απαιτούνται για έναν λαό που μόλις «απελευθερώθηκε» αφού «παρεμποδίστηκε να μιλήσει για 30 χρόνια».
Φιλίπ Βασέ

Ο Φιλίπ Βασέ (γαλλικά: Philippe Washer) ήταν Βέλγος αθλητής της αντισφαίρισης. Αγωνίστηκε με το Βέλγιο στο Κύπελλο Ντέιβις αρκετές φορές από το 1946 έως το 1961.

 Ο Βασέ γεννήθηκε στις 6 Αυγούστου 1924 στις Βρυξέλλες. Ήταν γιος του Ζαν Βασέ, επίσης παίκτη της αντισφαίρισης και βιομηχάνου κλωστοϋφαντουργίας. Η μητέρα του, Σιμόν βαν ντερ Στράτεν, ήταν εγγονή του Ερνέστ Σολβέ, ιδρυτή της εταιρείας «Solvay International Chemical Group». Είχε τρεις αδελφούς: τον Πολ, πρόεδρο της ομοσπονδίας χημικών βιομηχανιών του Βελγίου και διευθυντή της εταιρείας Solvay· τον Ζακ, αρχαιολόγο που πέθανε σε συντριβή αεροπλάνου στην Αθήνα· και τον Εντουάρ. Ξάδελφός του ήταν ο διάσημος οδηγός αυτοκινήτου Ολιβιέ Ζαντεμπιέν (Olivier Gendebien). Άρχισε να παίζει τένις σε ηλικία έξι ετών, εκπαιδευόμενος από τον πατέρα του . Κέρδισε το πρώτο του τουρνουά στις 9 Μαΐου 1940 στο Λα Ρασάντ, μόλις μία ημέρα πριν από τη Μάχη του Βελγίου, κατά τη διάρκεια της οποίας προσφέρθηκε εθελοντικά να συμμετάσχει στον Βελγικό στρατό . Το 1942 κέρδισε το γαλλικό πρωτάθλημα Νέων. Ο Βασέ κέρδισε το Βελγικό εθνικό πρωτάθλημα εννέα φορές μεταξύ 1945-1954, με μόνη εξαίρεση το 1950 όταν αναγκάστηκε να αποσυρθεί από τη διοργάνωση λόγω ασθένειας.Το 1951 στο Πρωτάθλημα αντισφαίρισης Ανατολικής Μεσογείου ήταν δεύτερος στο διπλό αντρών με συμπαίκτη τον Πιέρ Ζελάν. Το 1952 έφτασε στον ημιτελικό του τουρνουά της πεντηκοστής επετείου της Βασιλικής Βελγικής ομοσπονδίας αντισφαίρισης. Το 1957 έφτασε στους τελικούς της Ζώνης Ζωνών του κυπέλλου Ντέιβις με την ομάδα του Βελγίου. Την ίδια χρονιά κέρδισε το Διεθνές πρωτάθλημα αντισφαίρισης του Λιβάνου νικώντας στον τελικό τον Γουόρεν Γούντκοκ. Το 1967 επέστρεψε από τη συνταξιοδότησή του για να κερδίσει το Βελγικό εθνικό πρωτάθλημα. Επίσης μετά τη συνταξιοδότησή του, κέρδισε τέσσερις φορές το Γουίμπλεντον στους βετεράνους από το 1968 έως το 1971 και στο διπλό αντρών με συμπαίκτη τον Γιάροσλαβ Ντρόμπνι. Αποσύρθηκε από την αντισφαίριση το 1961, μετακόμισε στην Ελβετία και στη συνέχεια άρχισε να παίζει γκολφ. Το 1964 εκπροσώπησε το Βέλγιο στο «Trois Eisenhower». Μετά την αποχώρησή του, διετέλεσε πρόεδρος του συλλόγου «Ρουαγιάλ Λεοπόλ Κλαμπ» των Βρυξελλών μεταξύ 1983 και 1994, τον οποίο η οικογένειά του έσωσε από την πτώχευση το 1948. Έμεινε κύριος μέτοχός του στη συνέχεια. Πέθανε στις 27 Νοεμβρίου 2015 στην ηλικία των 91 ετών.
Προμνησία

Προμνησία ονομάζεται η αίσθηση που έχει κάποιος ότι μία κατάσταση που βιώνει στο παρόν έχει επαναληφθεί ακριβώς στο παρελθόν. Συχνότερα χρησιμοποιείται ο όρος déjà vu (ντεζά βου) που στη γαλλική γλώσσα σημαίνει "ήδη ιδωμένο".Η εμπειρία της προμνησίας συνοδεύεται συνήθως από μία αίσθηση "παράξενου", και αποδίδεται από το υποκείμενο της εμπειρίας σε όνειρό του, παρόλο το ότι υπάρχει η αίσθηση ότι η εμπειρία έχει πραγματικά υπάρξει στο παρελθόν. Το φαινόμενο είναι αρκετά συχνό και επίσημες έρευνες έχουν δείξει ότι περισσότερο από το 70% των ανθρώπων το έχουν βιώσει τουλάχιστον μία φορά στη ζωή τους. Υπάρχουν αναφορές σε εμπειρίες προμνησίας στη λογοτεχνία του παρελθόντος, γεγονός που αποδεικνύει ότι το φαινόμενο δεν είναι νέο.

 Το φαινόμενο έχει ερευνηθεί εκτεταμένα τα τελευταία χρόνια από ψυχολογική και νευροφυσιολογική σκοπιά. Η εξήγηση που δίνεται είναι ότι πιθανότατα πρόκειται για μία ανωμαλία της μνήμης. Συγκεκριμένα ο εγκέφαλος εσφαλμένα "πιστεύει" οτι έχει καταγεγραμμένη μία εμπειρία, ενώ δεν την έχει. Η εξήγηση αυτή στηρίζεται από το γεγονός ότι μπορεί μεν το άτομο να πιστεύει οτι η εμπειρία του έχει ξανασυμβεί, αλλά δεν είναι σε θέση να ανακαλέσει τη χρονική στιγμή ή τις συνθήκες Άλλη μια εξήγηση αναφέρεται στην οπτική καθυστέρηση, δηλαδή πως υπάρχει μια καθυστέρηση στη μεταφορά του οπτικού ερεθίσματος από το ένα μάτι στον εγκέφαλο σε σχέση με το άλλο μάτι. Η θεωρία όμως αυτή απορρίφθηκε όταν καταγράφηκαν εμπειρίες προμνησίας και από τυφλούς ανθρώπους. Έρευνες έχουν δείξει συσχέτιση της προμνησίας με διαταραχές όπως η σχιζοφρένεια και η επιληψία. Οι σχέσεις αυτές σύμφωνα με ορισμένους επιστήμονες υπονοούν ότι το φαινόμενο είναι μία νευρολογική διαταραχή στα ηλεκτρικά φορτία του εγκεφάλου, διαταραχή που φυσικά δεν είναι απαραίτητο να είναι σοβαρή αφού είναι αρκετά συνηθισμένη και καθημερινή σε πολλούς υγιείς ανθρώπους. Η προμνησία έχει ακόμα συσχετιστεί με μη επιστημονικά αποδεδειγμένα φαινόμενα όπως η μετενσάρκωση ή η εξωαισθητηριακή αντίληψη. Στην πρώτη περίπτωση, η αίσθηση της ανάμνησης που έχει το άτομο αποδίδεται στο ότι είχε μία παρόμοια εμπειρία σε προηγούμενη ζωή του. Στη δεύτερη περίπτωση, η εξήγηση που δίνεται είναι ότι το άτομο είχε "προφητέψει" την εμπειρία που βιώνει, μέσω π.χ. ενός ονείρου, ή μίας ασυναίσθητης συζήτησης που κάποτε είχε κάνει, οραματιζόμενος το μέλλον. Υπάρχουν τρία ήδη προμνησίας, πρώτα το "déjà vécu" που σημαίνει «αυτό το έχω ξαναζήσει» και είναι η πιο συνηθισμένη μορφή προμνησίας. Στη συνέχεια είναι το "déjà senti" που σημαίνει “αυτό το έχω ξανανιώσει” και είναι αποκλειστικά συναισθηματική κατάσταση. Τέλος το "déjà visité" που η σημασία του είναι “αυτό το έχω ξανά επισκεφθεί” και είναι η μόνη αίσθηση η οποία έχει συγκεκριμένες χωρικές και γεωγραφικές διαστάσεις, σε αντίθεση με το "déjà vécu" και το "déjà senti" τα οποία είναι κυρίως ή και αποκλειστικά συναισθήματα. "The Tease of Memory" The Chronicle of Higher Education, 23 Ιουλίου 2004 Αρχειοθετήθηκε 2005-09-11 στο Wayback Machine. "Déjà Vu: If It All Seems Familiar, There May Be a Reason (Αν όλα δείχνουν οικεία, μπορεί να υπάρχει λόγος)" New York Times, 14 Σεπτεμβρίου 2004
Μάικλ Κόλινς (Ιρλανδός ηγέτης)

Ο Μάικλ Κόλινς (Αγγλικά: Michael Collins, Ιρλανδικά: Mícheál Ó Coileáin; Μεγάλη Βρετανία, 16 Οκτωβρίου 1890 – Κομητεία Κορκ, Δημοκρατία της Ιρλανδίας, 22 Αυγούστου 1922) ήταν πολιτικός και στρατιωτικός ηγέτης του IRA, πρωτεργάτης του αγώνα της ανεξαρτησίας και από τους κυριότερους πρωταγωνιστές της ίδρυσης της Ιρλανδικής Δημοκρατίας κατά τις αρχές του 20ου αιώνα. Διετέλεσε πρόεδρος της προσωρινής κυβέρνησης της Ιρλανδίας, υπουργός της, ενώ κατά καιρούς κατείχε και διάφορα άλλα αξιώματα, όπως εκείνο του επικεφαλής των ενόπλων δυνάμεων, κ.ά. Ήταν, ακόμη, πρόεδρος της Ιρλανδικής Ρεμπουπλικανικής Αδελφότητας από το Νοέμβριο του 1920 έως και τον θάνατό του. Υπήρξε μέλος της Ιρλανδικής αντιπροσωπείας στις Αγγλο-Ιρλανδικές διαπραγματεύσεις του Λονδίνου οι οποίες κατέληξαν στην υπογραφή συνθήκης για την ίδρυση ανεξάρτητου Ιρλανδικού κράτους. Δολοφονήθηκε από πολέμιους της ειρηνευτικής συνθήκης κατά τη διάρκεια ενέδρας πολύ κοντά στον τόπο γέννησής του, στις 9 Αυγούστου του 1922, κατά τη διάρκεια του Ιρλανδικού εμφυλίου.

 Το 1913, είχαν δημιουργηθεί δύο μεγάλες παραστρατιωτικές ομάδες που αργότερα ξεκίνησαν την Εξέγερση του Πάσχα: η Ιρλανδική Πολιτοφυλακή ιδρύθηκε από τον Τζέιμς Κόνολι και την Ιρλανδική Ένωση Εργαζομένων στις Μεταφορές και Γενικών Εργαζομένων (ITGWU) για την προστασία των απεργών από τη Μητροπολιτική Αστυνομία του Δουβλίνου. Οι Ιρλανδοί Εθελοντές δημιουργήθηκαν την ίδια χρονιά από τους εθνικιστές ως απάντηση στον σχηματισμό των Εθελοντών του Όλστερ (UVF), που υποσχέθηκε να αντιταχθεί στην ξένη κυριαρχία με τη βία. O Kόλινς διοριστήκε οικονομικός συμβούλος του Κόμη Πλάνκετ, πατέρα ενός από τους διοργανωτές της εξέγερσης του Πάσχα. Ο Κόλινς έλαβε μέρος στην προετοιμασία του οπλισμού και των στρατευμάτων για την εξέγερση. Όταν ξεκίνησε η εξέγερση του Πάσχα το 1916, ο Κόλινς υπηρέτησε ως βοηθός του Τζόζεφ Πλάνκετ στην έδρα της εξέγερσης στο Γενικό Ταχυδρομείο (GPO) του Δουβλίνου. Εκεί αγωνίστηκε μαζί με τον Πάτρικ Πιρς, τον Τζέιμς Κόνολι και άλλα μέλη της ανερχόμενης ηγεσίας των Ιρλανδών. Η εξέγερση απέτυχε στρατιωτικά, όμως οι αντάρτες πέτυχαν τον πολιτικό τους στόχο, να κρατήσουν δηλαδή τις θέσεις τους για αρκετό χρόνο ώστε να δικαιολογήσουν την ανεξαρτησία τους. Μάικλ Κόλινς, ο Επαναστάτης, 1996. Πολυμέσα σχετικά με το θέμα Michael Collins (statesman) στο Wikimedia Commons
Ενιαίο κράτος

Το ενιαίο κράτος αποτελεί τύπο συγκεντρωτικού κράτους στο οποίο σε αντίθεση με τις ομοσπονδίες υπάρχει μία κυβέρνηση χωρίς να υπάρχουν αντίστοιχες τοπικές σε περαιτέρω κρατίδια που να αποτελούν την χώρα. Κάθε ενιαίο κράτος έχει δικό του σύστημα αποκέντρωσης όμως η κάθε τοπική αυτοδιοίκηση διοικεί με τρόπο τον οποίο δεν διασπάται η ενότητα του κράτους. Αντιθέτως, σε κάθε ομοσπονδιακό κράτος οι αρμοδιότητες κάθε τοπικής κυβέρνησης είναι αυξημένες και η επιρροή της ομοσπονδιακής κυβέρνησης είναι περιορισμένη. Επίσης αν κάποιο κράτος το οποίο αποτελείται ή περιέχει στην επικράτεια του αυτόνομες περιοχές, δεν είναι απαραίτητο να είναι ομοσπονδιακό κράτος. Όπως το Ηνωμένο Βασίλειο, η Κίνα, η Ουκρανία κι άλλες. Η Ελλάδα από τον καιρό της ανεξαρτησίας της αποτελεί ενιαίο κράτος καθώς επίσης διαθέτει και μία αυτόνομη περιοχή το Άγιο όρος.

 Αγία Λουκία Άγιος Βικέντιος και Γρεναδίνες Αζερμπαϊτζάν Αίγυπτος Αϊτή Ακτή Ελεφαντοστού Αλβανία Αλγερία Ανατολικό Τιμόρ Ανγκόλα Αρμενία Αφγανιστάν Βανουάτου Βατικανό Βιετνάμ Βολιβία Βόρεια Κορέα Βόρεια Μακεδονία Βουλγαρία Γαλλία Γεωργία Γκάμπια Γκαμπόν Γκάνα Γουατεμάλα Γουιάνα Γουινέα Γουινέα-Μπισάου Γρενάδα Δανία Δημοκρατία της Κίνας Δομινικανή Δημοκρατία Ελ Σαλβαδόρ Ελλάδα Ερυθραία Εσθονία Εσουατίνι Ζάμπια Ζιμπάμπουε Ηνωμένο Βασίλειο Ιαπωνία Ινδονησία Ιορδανία Ιράν Ισημερινή Γουινέα Ισημερινός Ισλανδία Ισπανία Ισραήλ Ιταλία Καζακστάν Καμερούν Καμπότζη Κατάρ Κεντροαφρικανική Δημοκρατία Κένυα Κιργιζία Κιριμπάτι Κολομβία Κονγκό-Κινσάσα Κονγκό-Μπραζαβίλ Κόστα Ρίκα Κούβα Κουβέιτ Κροατία Κύπρος Λαϊκή Δημοκρατία της Κίνας Λάος Λεσόθο Λετονία Λευκορωσία Λίβανος Λιβερία Λιβύη Λιθουανία Λίχτενσταϊν Λουξεμβούργο Μαδαγασκάρη Μαλάουι Μαλδίβες Μάλι Μάλτα Μαρόκο Μαυρίκιος Μαυριτανία Μαυροβούνιο Μιανμάρ Μογγολία Μοζαμβίκη Μολδαβία Μονακό Μπανγκλαντές Μπελίζ Μπενίν Μποτσουάνα Μπουρκίνα Φάσο Μπουρούντι Μπουτάν Μπρουνέι Ναμίμπια Ναουρού Νέα Ζηλανδία Νησιά Μάρσαλ Νησιά Σολομώντα Νίγηρας Νικαράγουα Νορβηγία Νότια Αφρική Νότια Κορέα Ντομίνικα Ολλανδία Ομάν Ονδούρα Ουγγαρία Ουγκάντα Ουζμπεκιστάν Ουκρανία Ουρουγουάη Παλαιστίνη Παλάου Παναμάς Παπούα Νέα Γουινέα Παραγουάη Περού Πολωνία Πορτογαλία Πράσινο Ακρωτήριο Ρουάντα Ρουμανία Σαμόα Σαν Μαρίνο Σάο Τομέ και Πρίνσιπε Σαουδική Αραβία Σενεγάλη Σεϋχέλλες Σιγκαπούρη Σιέρα Λεόνε Σλοβακία Σλοβενία Σουηδία Σουρινάμ Σρι Λάνκα Συρία Ταϊλάνδη Τανζανία Τατζικιστάν Τζαμάικα Τζιμπουτί Τόγκο Τόνγκα Τουβαλού Τουρκία Τουρκμενιστάν Τρινιντάντ και Τομπάγκο Τσαντ Τσεχία Τυνησία Υεμένη Φιλιππίνες Φινλανδία Φίτζι Χιλή Ομοσπονδιακό κράτος Συγκεντρωτική διοίκηση Πολιτική οικονομία
Κάτω Δρυμός Αχαΐας

Ο Κάτω Δρυμός είναι οικισμός της πρώην Επαρχίας Καλαβρύτων του Νομού Αχαΐας. Διοικητικά ανήκει στην Τοπική κοινότητα Δρυμού της Δημοτικής Ενότητας Κλειτορίας του "Καλλικρατικού" Δήμου Καλαβρύτων.

 Ο Κάτω Δρυμός απέχει 7 χλμ. από την Κλειτορία, έδρα της Δημοτικής Ενότητας στην οποία ανήκει. Είναι ορεινός οικισμός σε υψόμετρο 567 μέτρων και οι κάτοικοί του ασχολούνται κυρίως με την γεωργία και την κτηνοτροφία. Το χωριό ονομαζόταν Παλαιοκατούνα μέχρι το 1985. Στην απογραφή του 2011 ο οικισμός βρέθηκε να έχει 37 κατοίκους. Ο Κάτω Δρυμός από το 1897 μέχρι το 1912 αποτέλεσε οικισμό του τότε Δήμου Κλειτορίας. Στη συνέχεια με την κατάργηση των Δήμων αποτέλεσε αρχικά οικισμό της Κοινότητος Κλείτορος, και από το 1913 οικισμό της Κοινότητας Μοστιτσίου. Το 1998 με την εφαρμογή της διοικητικής διαίρεσης του σχεδίου "Καποδίστριας" ο οικισμός εντάχθηκε στο Δήμο Λευκασίου ως τμήμα του Δημοτικού Διαμερίσματος Δρυμού. Από το 2011 βάσει της διοικητικής μεταρρύθμισης "Καλλικράτης" αποτελεί οικισμό της Τοπικής κοινότητας Δρυμού του διευρυμένου Δήμου Καλαβρύτων. Αποτελέσματα της Απογραφής Πληθυσμού-Κατοικιών 2011 που αφορούν στο Μόνιμο Πληθυσμό της Χώρας, Εφημερίδα της Κυβερνήσεως της Ελληνικής Δημοκρατίας, τχ. 2ο, φ. 3465 (28 Δεκεμβρίου 2012). Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010. Ε.Ε.Τ.Α.Α. - Διοικητικές μεταβολές Κάτω Δρυμού Αχαΐας, eetaa.gr. Ανακτήθηκε: 18/04/2017.
Πανελλήνιο πρωτάθλημα στίβου ανδρών 1965

Το NΑ΄ Πανελλήνιο πρωτάθλημα στίβου ανδρών 1965 διεξήχθη από τις 23 ως τις 25 Ιουλίου 1965 στο Στάδιο Καραϊσκάκη, στον Πειραιά μαζί με το αντίστοιχο Πανελλήνιο πρωτάθλημα στίβου γυναικών 1965. Ήταν η πρώτη φορά που διεξήχθησαν στο νέο τότε στάδιο, στο οποίο συνέχισαν να διεξάγονται με μικρά διαλείμματα ως το 1981. Πρωταθλητής αναδείχθηκε και πάλι ο Παναθηναϊκός Α.Ο. για ενδέκατη συνεχόμενη χρονιά.

 Στους αγώνες δήλωσαν συμμετοχή εκατοντάδες αθλητές από 25 περίπου σωματεία από όλη την Ελλάδα και από την Κύπρο. Η συμμετοχή αθλητών ήταν μεγαλύτερη από άλλες χρονιές, διότι μετείχαν και πολλοί έφηβοι, ώστε να επιλεγούν για την εθνική ομάδα εφήβων. Το πανελλήνιο πρωτάθλημα μαραθωνίου διεξήχθη χωριστά, στις 21 Μαΐου, στην κλασική διαδρομή, παράλληλα με τον Διεθνή Κλασικό Μαραθώνιο. Το αποτέλεσμα του μέτρησε στην βαθμολογία. Αντίθετα δεν διαχωρίστηκαν από τη διοργάνωση το δέκαθλο και το βάδην. Πρωταθλητής σύλλογος αναδείχθηκε για άλλη μια χρονιά ο Παναθηναϊκός Α.Ο. με διαφορά από τον δεύτερο σύλλογο αλλά όχι τόσο μεγάλη όσο τα προηγούμενα χρόνια. Ο ίδιος σύλλογος αναδείχθηκε πολυνίκης με 10 πρώτες νίκες, ενώ από τους αθλητές εντυπωσίασε ο Μεσημερτζής με τρεις νίκες στα αγωνίσματα 1500μ, 5000μ και 3000μ στιπλ. *Συνολικά βαθμολογήθηκαν 19 σωματεία. |} "Αθλητική Ηχώ", 26/7/1965. "Αθλητική Ηχώ", 25/7/1965. "Αθλητική Ηχώ", 24/7/1965. "Αθλητική Ηχώ", 23/7/1965. Ηρακλής Αθανασόπουλος, "Μαραθώνιος & Μαραθώνας", Αθήνα 2010, σ. 204.
Γκεόργκι Μαλενκόφ

Ο Γκεόργκι Μαξιμιλιάνοβιτς Μαλενκόφ (Гео́ргий Максимилиа́нович Маленко́в, 8 Ιανουαρίου 1902 - 14 Ιανουαρίου 1988) ήταν Ρώσος πολιτικός, που πρωταγωνίστησε στη σοβιετική πολιτική σκηνή τα πρώτα χρόνια μετά τον Β΄ Παγκόσμιο Πόλεμο. Για ένα πολύ μικρό διάστημα (Μάρτιος - Σεπτέμβριος 1953) διετέλεσε Γενικός Γραμματέας του Κομμουνιστικού Κόμματος Σοβιετικής Ένωσης, δηλ. ηγέτης της ΕΣΣΔ.

 Γεννήθηκε στο Αρινμπούρκ της Ρωσικής Αυτοκρατορίας στις 8 Ιανουαρίου 1902, από μία οικογένεια με σλαβομακεδονικές ρίζες από την Οχρίδα. Έζησε ως έφηβος την Οκτωβριανή Επανάσταση και εντάχθηκε στον Κόκκινο Στρατό την περίοδο του Εμφυλίου Πολέμου. Μετά τον εμφύλιο ξεκίνησε την πολιτική του καριέρα και το 1938 έγινε προσωπικός γραμματέας του Ιωσήφ Στάλιν. Το 1946 εξελέγη για πρώτη φορά στο ανώτατο όργανο του ΚΚΣΕ, το Πολιτικό Γραφείο, και σε συμμαχία με τον επίσης πρωτάρη αλλά πανίσχυρο Λαβρέντι Μπέρια, αρχηγό της μυστικής αστυνομίας Εν Κα Βε Ντε, εκκαθάρισε τους ζντανοφικούς. Όταν ο Στάλιν πέθανε το 1953, οι Μαλενκόφ - Μπέρια μοιράσθηκαν τις ισχυρότερες κυβερνητικές θέσεις: ο πρώτος έγινε πρόεδρος του υπουργικού συμβουλίου (αντίστοιχο του πρωθυπουργού) και προσωρινός γενικός γραμματέας του ΚΚΣΕ, ενώ ο δεύτερος κράτησε το Υπουργείο Εσωτερικών Υποθέσεων (που ανέκτησε και την ευθύνη της μυστικής αστυνομίας). Μία από τις πρώτες κινήσεις τους ήταν να απελευθερώσουν ενάμισι εκατομμύριο κρατουμένους από τα γκούλαγκ. Σύντομα όμως ο Μαλενκόφ έσπασε τη συμμαχία, συνωμότησε με τον Νικίτα Χρουστσόφ και οδήγησαν τον Μπέρια στο εκτελεστικό απόσπασμα (23 Δεκεμβρίου) ως προδότη και βιαστή - αμφότεροι φοβούνταν ότι ο Μπέρια αργά η γρήγορα θα τους εξόντωνε, εάν δεν το έκαναν αυτοί πρώτοι. Τρεις μήνες νωρίτερα (και ενώ ο Μπέρια ήταν στη φυλακή) ο Χρουστσόφ είχε εκλεγεί με τη στήριξη του Μαλενκόφ γενικός γραμματέας του ΚΚΣΕ. Η νέα διανδρία κυβέρνησε τη χώρα έως το 1955. Τον Φεβρουάριο αυτού του έτους ο Μαλενκόφ αποπέμφθηκε από την κυβέρνηση, με το αιτιολογικό ότι είχε υπάρξει στενός φίλος του Μπέρια και ότι καθυστερούσαν οι μεταρρυθμίσεις που είχε αναλάβει - επίσημα ανακοινώθηκε ότι παραιτήθηκε λόγω απειρίας στα οικονομικά. Εντούτοις κράτησε το πόστο του στο Πολιτικό Γραφείο του κόμματος. Ως ανώτατο κομματικό στέλεχος ο Μαλενκόφ στήριξε τις χρουστσιοφικές πολιτικές της διεθνούς ύφεσης και του περιορισμού των εξοπλιστικών προγραμμάτων προς όφελος της παραγωγής καθημερινών αγαθών, αλλά έβλεπε με επιφύλαξη την αποσταλινοποίηση. Έτσι το 1957 συμμετείχε στην αποκληθείσα «Αντικομματική Ομάδα», μια φράξια στελεχών του Πολιτικού Γραφείου που αποπειράθηκε να καθαιρέσει τον Χρουστσιόφ. Οι Αντικομματικοί ηττήθηκαν και αποστερήθηκαν των κομματικών αξιωμάτων τους. Το 1961 ο Μαλενκόφ διαγράφηκε και από απλό μέλος του ΚΚΣΕ. Μετατέθηκε δυσμενώς στο Καζακστάν, όπου τοποθετήθηκε διευθυντής ενός υδροηλεκτρικού φράγματος. Προς το τέλος της ζωής του είχε στραφεί στον Ορθόδοξο Χριστιανισμό. Πέθανε μακριά από τη δημοσιότητα στις 14 Ιανουαρίου 1988 στη Μόσχα, λίγες ημέρες μετά τα 86α γενέθλιά του.
Πολιτισμός στην Πρίστινα

Ως πρωτεύουσα του Κοσσυφοπεδίου, η Πρίστινα είναι η καρδιά της πολιτιστικής και καλλιτεχνικής ανάπτυξης όλων των Αλβανών που ζουν στη χώρα. Το δημοτικό τμήμα πολιτιστικών υποθέσεων είναι μόνο ένα από τα τμήματα που οργανώνουν πολιτιστικές εκδηλώσεις, γεγονός που καθιστά την Πρίστινα μία από τις πόλεις με τις πιο σημαντικές πολιτιστικές και καλλιτεχνικές παραδόσεις. Το ειδώλιο Θεά στο θρόνο (Mbretëresha e Dardanisë) έχει υιοθετηθεί ως σύμβολο της Πρίστινα. Είναι ένα από τα πιο πολύτιμα αρχαιολογικά αντικείμενα του Κοσσυφοπεδίου που ανακαλύφθηκε κατά τη διάρκεια ανασκαφών το 1955 στην περιοχή Ουλπιάνα, ένα προάστιο της Πρίστινα. Χρονολογείται στη νεολιθική εποχή στο 3500 π.Χ. και είναι φτιαγμένο από πηλό.

 Το Τμήμα Πολιτισμού, Νεότητας και Αθλητισμού είναι ένα από τα 11 τμήματα του δήμου της Πρίστινα. Ασχολείται με τον πολιτισμό, τη νεολαία και τις αθλητικές δραστηριότητες. Η Μπλέρτα Ζεκιράι είναι η επικεφαλής του τμήματος μετά τις τοπικές εκλογές του 2013, η οποία είναι μέλος της Ευρωπαϊκής Ακαδημίας Κινηματογράφου.Μερικές από τις αρμοδιότητες του τμήματος είναι: Διαχείριση των τοπικών πολιτιστικών πόρων, συμπεριλαμβανομένων των τοπικών μουσείων και των πόρων πολιτιστικής κληρονομιάς Διαχείριση δημοτικών αρχείων, του θεάτρου «Δωδώνη», της Δημοτικής Βιβλιοθήκης, του Δημοτικού Σταδίου, του Κλειστού Γυμναστηρίου και άλλων συναφών εγκαταστάσεων Οργάνωση συζητήσεων σχετικά με την ανάπτυξη και την εξέλιξη του πολιτισμού, της νεολαίας και του αθλητισμού Υποστήριξη πολιτιστικών, νεανικών και αθλητικών δραστηριοτήτων, καθώς και ανανέωση της ανάπτυξής τους στην επικράτειά τους Η εθνική βιβλιοθήκη του Κοσσυφοπεδίου ιδρύθηκε το 1944. Είναι ο ανώτατος θεσμός του είδους αυτού στο Κοσσυφοπέδιο. Με ένα απόθεμα χιλιάδων βιβλίων, είναι μία από τις μεγαλύτερες βιβλιοθήκες της περιοχής. Κάθε χρόνο περισσότερα από 40.000 εκδόσεις προστίθενται στο αρχείο βιβλιοθήκης.Στη βιβλιοθήκη αυτή περιλαμβάνονται ορισμένες υποβιβλιοθήκες, όπως η Ευρωπαϊκή Βιβλιοθήκη, η Βιβλιοθήκη του ΝΑΤΟ, η Βιβλιοθήκη της Σύγχρονης Τέχνης, η Βιβλιοθήκη της Μουσικής Τέχνης και άλλες. Κάθε χρόνο διοργανώνεται από τη βιβλιοθήκη η εβδομάδα του βιβλίου, όπου παρουσιάζονται τα έργα διαφόρων συγγραφέων, εκδίδονται πολλά βιβλία και διεξάγονται συζητήσεις για τη βιβλιογραφία στο Κοσσυφοπέδιο.
BBC Sessions (δίσκος του Ρόρι Γκάλαχερ)

BBC Sessions είναι ο τίτλος του διπλού άλμπουμ του μπλουζ ροκ κιθαρίστα Ρόρι Γκάλαχερ, το οποίο κυκλοφόρησε τον Αύγουστο του 1999 μέσω της δισκογραφικής εταιρείας "Capo Records" και περιέχει ζωντανές ηχογραφήσεις στο πρώτο του μέρος και ηχογραφήσεις σε στούντιο στο δεύτερο. Οι ηχογραφήσεις έγιναν από το δίκτυο "BBC" και προέρχονται από μία μεγάλη περίοδο της καριέρας του Γκάλαχερ ξεκινώντας από το 1971, τη χρονιά που κυκλοφόρησε το πρώτο του προσωπικό άλμπουμ, μέχρι και το 1986. Τα τραγούδια τα οποία περιέχονται στη συγκεκριμένη κυκλοφορία είναι κατά βάση συνθέσεις του ιδίου, ενώ περιέχονται και διασκευές σε μπλουζ τραγούδια αλλά και σε παραδοσιακά κομμάτια.

 CD 1, In Concert 1. Calling Card (Gallagher) - 8:25 2. What in the World (traditional arr. Gallagher) - 9:17 3. Jacknife Beat (Gallagher) - 8:59 4. Country Mile (Hutto) - 3:17 5. Got My Mojo Working (Foster) - 5:17 6. Garbage Man (Hammond) - 5:54 7. Roberta (traditional arr. Gallagher) - 2:37 8. Used to Be (Gallagher) - 4:5 9. I Take What I Want (Gallagher) - 6:57 10. Cruise On Out (Gallagher) - 5:48 CD 2, Studio 1. Race the Breeze (Gallagher) - 6:53 2. Hands Off (Gallagher) - 4:58 3. Crest of a Wave (Gallagher) - 3:57 4. Feel So Bad (Willis) - 4:58 5. For the Last Time (Gallagher) - 4:13 6. It Takes Time (traditional arr. Gallagher) - 4:28 7. Seventh Son of a Seventh Son (Gallagher) - 7:59 8. Daughter of the Everglades (Gallagher) - 6:12 9. They Don't Make Them Like You (Gallagher) - 3:58 10. Tore Down (Thompson) - 5:14 11. When My Baby She Left Me (Williamson) - 5:00 12. Hoodoo Man (traditional arr. Gallagher) - 7:23 Οι μουσικοί οι οποίοι συμμετείχαν στις ηχογραφήσεις του "BBC Sessions" είναι οι εξής: Ρόρι Γκάλαχερ - φωνητικά, κιθάρα Τζέρι ΜακΑβόι - μπάσο Ροντ ντε Αθ - κρουστά, τύμπανα Τεντ Μακένα - κρουστά, τύμπανα Μπρένταν Ο'Νηλ - κρουστά, τύμπανα Γουίγκαρ Κάμπελ - κρουστά, τύμπανα Λου Μάρτιν - πλήκτρα Allmusic review Sputnik Music review Επίσημο site του Rory Gallagher
Crave (τραγούδι της Μαντόνα)

Το Crave είναι ένα τραγούδι της Αμερικανίδας καλλιτέχνιδας Μαντόνα, σε συνεργασία με τον Αμερικανό ράπερ Swae Lee. Κυκλοφόρησε στις 10 Μαΐου 2019 ως το δεύτερο σινγκλ του δέκατου τέταρτου άλμπουμ της, Madame X.

 Η Μαντόνα δήλωσε σε μια συνέντευξη στα παρασκήνια των Billboard Music Awards, ότι ήταν ένα από τα πρώτα τραγούδια που έγραψε για το άλμπουμ, και ότι μιλάει για την «επιθυμία και την λαχτάρα». Ήθελε απ' την αρχή να το τραγουδήσει μαζί με έναν άνδρα. Για την συνεργασία της με τον Swae Lee, δήλωσε: «Είναι πολύ ταλαντούχος... Νομίζω ότι είναι ένας σπουδαίος στιχουργός, ένας κάλος τραγουδιστής και πολύ χαριτωμένος. Η χαριτομενιά είναι σημαντική». To Rolling Stone το χαρακτήρισε ως ένα «θλιβερά αισθησιακό ποπ κομμάτι, που μιλά για έναν μεγάλο πόθο προς κάποιον». Ο El Hunt της NME το σύγκρινε με την παραδοσιακή φάντο μουσική της Λισαβόνας, και το αποκάλεσε μια «δροσερή, διακριτική στιγμή που θυμίζει αόριστα το Like a Prayer άλμπουμ της από το 1989, παρόλο που δεν ακούγεται καθόλου σαν αυτό». Γράφοντας για το Idolator, ο Mike Wass θεώρησε ότι ήταν «η τρίτη και (πολύ πιο) εμπορική προσπάθεια από το Madame X [...] ένας σέξι, mid-tempo ρυθμός, που θυμίζει την εποχή του Hard Candy, αλλά ο τόνος εδώ είναι πιο ήρεμος και περισσότερο ρομαντικός». Κατέληξε στο συμπέρασμα ότι «αν το ραδιόφωνο δεν αγνοούσε την ύπαρξη της Μαντόνα λόγω ηλικίας, θα ακουγόταν τέλεια σε ποπ και ρυθμικά σχήματα». Το μουσικό βίντεο σκηνοθετήθηκε από τον Nuno Xico και έκανε πρεμιέρα στις 22 Μαΐου 2019. Γυρίστηκε σε ένα άδειο κτίριο της Νέα Υόρκης, είναι ένα ασπρόμαυρο βίντεο αλλά έχει και ορισμένες έγχρωμες σκηνές. Το ίντρο ξεκινάει με τη Μαντόνα να μιλάει στον εραστή της (Swae Lee), λέγοντας ότι "πάντα τον περίμενε" και ότι "όλοι θέλουμε αυτό που δεν μας κάνει καλό" συνήθως. Στους στίχους αναφέρει ότι έχει έναν πόθο γι' αυτόν, το οποίο περιγράφει ως "επικίνδυνο". Καθ' όλη τη διάρκεια του βίντεο, η Μαντόνα στέλνει ερωτικές σημειώσεις στον Swae Lee μέσω ταχυδρομικών περιστεριών. Σε κάποια πλάνα, φαίνεται να φοράει μια οφθαλμοκαλύπτρα στο αριστερό μάτι της, κάτι που χαρακτηρίζει την Madame X, το alter ego της στο άλμπουμ. Τελειώνει με το ζευγάρι να συναντιέται στην ταράτσα του κτιρίου και να απελευθερώνουν ακόμα περισσότερα περιστέρια, Στη τελευταία σκηνή, στην οποία πάνε να πιαστούν χέρι-χέρι, η Μαντόνα μεταδίδει μια "ηλεκτρική ενέργεια" από το χέρι της στο χέρι του Swae Lee. Η εικόνα θυμίζει το έργο του Μιχαήλ Άγγελου, "Η Δημιουργία του Αδάμ". "Madonna, Swae Lee - Crave" (Music Video) στο YouTube "Madonna, Swae Lee - Crave" (Audio) στο YouTube "Madonna, Swae Lee - Crave" (Audio) on Spotify "Madonna, Swae Lee - Crave" (Στίχοι του τραγουδιού)
Εϊλάτ

Το Εϊλάτ (Eilat) είναι η μοναδική πόλη του Ισραήλ στην Ερυθρά Θάλασσα στο νότο της ερήμου Νεγκέβ. Η πόλη είναι δίπλα στο αιγυπτιακό χωριό της Τάμπα προς τα νότια, το ιορδανικό λιμάνι της Άκαμπα προς τα ανατολικά. Μέχρι τα τέλη Ιουνίου 2010 το Εϊλάτ είχε 47.600 κατοίκους.

 Η γεωλογία και το τοπίο ποικίλλουν: μαγματογενή και μεταμορφωσιγενή πετρώματα, ψαμμίτης και ασβεστόλιθος· βουνά έως 892 μέτρα πάνω από την επιφάνεια της θάλασσας· ευρείες κοιλάδες όπως η Αραβά, και η ακτή στον κόλπο της Άκαμπα. Με μέση ετήσια βροχόπτωση 28 χιλιοστών και καλοκαιρινές θερμοκρασίες 40 °C και υψηλότερες, οι υδάτινοι πόροι και η βλάστηση είναι περιορισμένες. «Τα κύρια στοιχεία που επηρέασαν την ιστορία της περιοχής ήταν οι πόροι χαλκού και άλλα ορυκτά, οι αρχαίοι διεθνείς δρόμοι που διέσχιζαν την περιοχή και η γεωπολιτική και στρατηγική της θέση. Αυτά οδήγησαν σε μια οικιστική πυκνότητα που αψηφά τις περιβαλλοντικές συνθήκες.» Αρχαιολογικές ανασκαφές αποκάλυψαν εντυπωσιακούς προϊστορικούς τάφους που χρονολογούνται στην 7η χιλιετία π.Χ. Στην αρχαιότητα βρισκόταν στα σύνορα των Κρατών Εδώμ και Μαδιάμ. Το Εϊλάτ αναφέρεται και στην Παλαιά Διαθήκη. Το μέρος κατοικήθηκε ήδη από την ρωμαϊκή εποχή και αποτελούσε σημαντικό λιμάνι, ενώ η σημερινή πόλη ιδρύθηκε το 1952. Πέρα από το εντυπωσιακό τοπίο της ερήμου το γνωστότερο αξιοθέατο είναι το Delphinarium. Kings City - Θεματικό πάρκο ψυχαγωγίας, άνοιξε για πρώτη φορά τον Ιούνιο του 2005.Υποβρύχιο Παρατηρητήριο - Αναμένοντας τα ψάρια υποβρύχια.IMAX - Τηλεοπτική εκπομπή τρισδιάστατων γραφικών.Ice Park - Πάρκο του πάγου και του χιονιού. Δήμος του Εϊλάτ
Μοναστίρ (Τυνησία)

Το Μοναστίρ (Αραβικά: المـنسـتير al-munastîr, από το λατινικό monasterium), είναι παράλια πόλη και λιμένας της Τυνησίας, στην περιοχή Σαχέλ. Βρίσκεται στην Βορειο-ανατολική Τυνησία και είναι η πρωτεύουσα της ομώνυμης επαρχίας. Έχει πληθυσμό 41,400 ανθρώπων. Απέχει 20 χλμ. από την πόλη Σους και 160 χλμ. από την πρωτεύουσα Τύνιδα. Υπήρξε αλιευτικό λιμάνι που όμως εξελίχθηκε σε αξιόλογο τουριστικό θέρετρο.

 Το Μοναστίρ ιδρύθηκε πάνω στα ερείπια της Φοινικικής - Αρχαίας Ρωμαϊκής πόλης Ρουσπίνα. Στην πόλη υπάρχει ένα καλοδιατηρημένο κάστρο το οποίο χτίστηκε το 796 μ.Χ. με σκοπό να ανιχνεύει την θάλασσα για εχθρικά πλοία και να φυλάσσει την πόλη από τις πειρατικές επιδρομές. Στο Μοναστίρ γεννήθηκε και ο πρώτος πρόεδρος της Τυνησίας Χαμπίμπ Μπουργκίμπα όπου βρίσκεται και το μαυσωλείο του. Στην πόλη υπάρχει το Διεθνές Αεροδρόμιο Χαμπίμπ Μπουργκίμπα (Habib Bourguiba International Airport) το οποίο συνδέει το Μοναστίρ με τις περισσότερες Ευρωπαϊκές χώρες και ελέγχεται από την Tunisair. Το Μοναστίρ είναι γνωστό από τον κινηματογράφο καθώς μέσα στο φρούριό του έχουν γυριστεί σκηνές από την τηλεταινία «Ο Ιησούς από τη Ναζαρέτ» και την κωμωδία των Monty Python «Ένας προφήτης μα τι προφήτης» (Life of Brian). Πολυμέσα σχετικά με το θέμα Monastir στο Wikimedia Commons (Γαλλικά)USMonastir.com, official web site of the local multi-sports team Monastir Photo Gallery